***Тел-күнел көзгесе.***

**Сәхнәгә ике алып баручы чыга.**

**1а.б.** Исәнмесез, кадерле әти-әниләр, укытучылар, килгән кунаклар. Сезнең игътибарга 8 класс укучылары көче белән әзерләнгән “Тел-күңел көзгесе” дип исемләнгән концертыбызны башлыйбыз.

**2а.б.** “Иң татлы тел- туган тел, анаң сөйләп торган тел”-ди халык.Безнең туган телебез – татар теле. Тугач та иң газиз кешеңнән ишетә башлаган, күп гасырлык тарихы булган, теләсә нинди катлаулы фәнне өйрәнергә мөмкинлеге булган, иң авыр кимсетүләргә дә түзгән, сынмаган-сыгылмаган, баш имәгән горур татар теле.

**1 а.б.** Кемнәр генә сина сокланмаган һәм мактау җырламаган?! Кемнәр генә синең ярдәмеңдә дөньяны танып белмәгән һәм үзенең уй-хисләрен башкаларга сөйләмәгән икән?

**2 а.б**. И минем җандай кадерле,

И җылы, тере телем!

Кайгылар теле түгел син,

Шатлыгым теле бүген.

Тик синең ярдәм белән мин,

Тик синең сүзләр белән

Уйларын йөрәккәемнең

Дөньяга әйтә беләм. (сәхнә артыннан)

**1 а.б.** Татар халкы элек-электән бердәм, эшчән, булдыклы булуы белән аерылып торган. Кызлар аулак өйләрдә егетләренә атап кулъяулыклар, кич утырып бирнәгә сөлге чиккәннәр. Чигелгән сөлге – татар милләтенең йөзен күрсәткән. Безнең класстагы кызларыбыз да уңган, чибәр булулары белән аерылып торалар. Кызларыбыз башкаруында ***“Сөлге биюе”.***

**2 а.б.** Туган тел. Һәркем өчен дә газиз бу сүз. Чөнки иң кадерле, бернәрсә белән дә алыштырылмый торган “әти”, “әни”, “әби”, “бабай” сүзләрен башлап туган телдә әйтәбез. Туган-үскән ил – җирнең якынлыгын, Ватанның газизлеген без әүвәл туган тел ярдәмендә тойганбыз. Сәнгать әһелләренең матур-матур шигырьләрен ятлап әле дә куанабыз. ***нәфис сүз.***

**1 а.б.** Үз ана телем – минем өчен матур, иң тәмле тел,

Үз телем – үз әйберем булган өчен ярата күңел.

Шул ана теле белән мин максатымны аңлатам,

Шул ана теле белән “балам” диләр ата-анам.

Әле дә шул тел белән укыйм, язам һәм сөйләшәм,

Шул татар теле белән көйлим берәр көй көйләсәм.

***Сәхнәбез түрендә “Егетләр ансамбле” башкаруында “Бер егет гармун сайлый” җыры***.

**2 а.б.** Тел - халыкның горурлыгы,

Яшәве һәм барлыгы.

Чиксез кыйммәтле хәзинә

Аның рухи байлыгы.

Тел кайгыны уртаклаша,

Куандыра, хуш итә.

Йөрәкләрне кавыштыра,

Кешеләрне дус итә.

**1 а.б.** Безнең классыбыз кызлары да дус, тату һәм бердәм.

Җырлыйбыз да, биибез дә,

Көлешәбез дә.

Җырласак та, биесәк тә,

Килешә безгә.

***Сәхнәдә “заманча” бию.***

**2 а.б**. Күзләремне ачты минем,

Иркәләде үз телем.

Үз телем яктыртты юлны,

Үз телем бирде белем.

**1 а.б.** Сандугач язын сагынып,

Кайтса да туган илен,

Үз көен онытса әгәр,

Аны тыңламас идем.

***Сәхнәдә классыбыз сандугычы* 2 а.б.** Туган телнең серләренә, матурлыгына, байлыгына төшенү өчен, иң беренче чиратта аның сүзлек байлыгын белү зарур.

**1 а.б.** Әйе, нинди генә сүзләр юк! Нәфисләре бар, күңелсезләре. Мөләемнары күп, ачулылары. Бер уйласаң, сүзләр җанлы кебек. Хәтта кеше кебек алар: берсе ачык йөзле, берсе шыксыз чырайлы. Ә безнең сәхнә геройларыбыз ничегрәк сөйләшә икән? Тыңлап үтик әле. ***Сәхнәдә скетч: “шахматист”.***

**2 а.б.** Ак алъяпкыч бәйләсәләр

Өзлеп тора кызлар биле.

Кызлар кебек шат чырайлы,

Ачык йөзле татар теле.

**1 а.б.** Туган илкәй...

Бу исемдә язгы таңнар,

Бу исемдә җанга рәхәт татлы моң бар.

Бу исемдә киләчәгем һәм үткәнем,

Туган халкым, туган илем

Туган телем.

**2 а.б.** Кызлар бездә уңган, булган,

Алардан сибеләдер нур.

Барсына да өлгерүче,

Ачык йөзле, шат күңелле

Классташыбыз Гөлнур.

***“ татар халык ”биюе.***

**1 а.б**. Туган телдә сөйлибез без,

Туган телдә серебез.

Шушы телдә күңел ачып,

Җырлап йөргән чагыбыз.

***Сәхнәбез түрендә “яшьсөйгән ярым” җыры белән Хадиева Фирүзә.***

**2 а.б.** Классташыбыз Шарипова Гөлнур күп кенә шигырьләр иҗат итә. Аның  **“Көмеш кыңгырау”** газетасында күп кенә шигырьләре басылып чыкты. Сезнең игътибарыгызга Гөлнурның берничә шигырен тәкъдим итәбез.

**1 а.б**. Биючегә, дуслар, канат кирәк,

Биючегә, дуслар, хис кирәк,

Биючегә ярсу йөрәк кирәк

Сылу гәүдә, ачык йөз кирәк.

***Сәхнәдә кызлар башкаруында “ заманча” бию.***

**2 а.б.** Халкым бер тумыш көнендә дә

Тукаен онытмады.

Без – “ Туган тел” дән туганнар,

Без – Тукай оныклары.

***Нәфис сүз***

**1 а.б.** Милли тел – милләт яшәешенең нигезе ул. Кеше һава суламыйча яши алмаган кебек, милләт тә телсез яши алмый.

**2 а.б.** Татар халкынаң үз милли йөзе бар. Милли йолалары, гореф-гадәтләре яшәп килә. Шулай ук бар халыкны шаккаттырырлык милли биюе бар.

**1 а.б.** ***Сәхнәбез түрендә татар халык биюе.***

**2а.б*. Коллектив башкаруында җыр “И туган тел”***

**1 а.б.** Туган теле булган халыкның туган җире бар. Туган җиреннән аерылган халык теленнән дә аерыла. Татар халкы кайларда гына яшәсә дә, туган телен, туган илен саклап калырга омтылган. Балаларын, нәсел-нәсәбәсен дә шушы юнәлештә тәрбияләгән.

**2 а.б.** Син исән булсан,

Халкым да яшәр.

И туган телем,

Үс һаман, яшәр.

**1 а.б.** Шушының белән әзерләнгән концертыбыз ахырына да якынлашты. Игътибарыгыз көчле алкышларыгыз өчен зур рәхмәт.

**2 а.б**. Киләсе очрашуларга кадәр сау булыгыз.